Preke & Dagstukkies	/
Die slotsom van dit alles
In die laaste verse van Prediker rig die skrywer hom opsommenderwys opnuut tot die jeug. Waarskynlik wil hy uiteindelik vir die jongmense sê, die lewe kom wel soms voor as ŉ gejaag na wind, maar na alles wat in die boek oor die lewe gedink en geskryf is, is die samevatting daarvan: die lewe is die geleentheid om God te dien en Hom met ontsag te gehoorsaam. Dit is wat Hy van ons verwag; aangesien Hy ons die lewe geskenk het en dan eendag daaroor van ons gaan rekenskap eis. Niks wat ons gedoen het, sal verborge bly nie.
As dit ’n skrikwekkende gedagte is, is die boodskap van die Nuwe Testament die aansporing om dit alles in diepe dankbaarheid te doen. Jesus het vir ons sondes gesterf en daarvoor betaal. Nou leef ons nie in gehoorsaamheid uit vrees vir die oordeel nie, maar uit dankbaarheid vir die verlossing. Dit gee nuwe inhoud aan en ŉ ander benadering tot ons bestaan. Nou hardloop ons ‘n sinvolle wedloop om eendag die oowinnaarskroon te ontvang.
Dit gee inderdaad sin en waarde aan ons lewe. Ons lewe nie maar net nie, die lewe is nie meer ‘n gejaag na wind nie. Ons lewe as verlostes en vrygespreektes ŉ lewe van dankbaarheid wat aan God gewy word. God skenk ons die lewe, gebruik dit tot sy eer en verheerliking. Dan is die ewige lewe, as geskenk deur die bloed van Jesus, ons erfenis. Dit is die slotsom van alles. Hou vas daaraan.
Ds. Faan Visser, Oostelike Pietersburg